
RAPORT DE SPECIALITATE
privind aprobarea prelungirii duratei contractului de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție și furnizare a energiei termice

            Având în vedere Referatul de aprobare nr. SC2021 - 	       /    		           al Primarului Municipiului Timişoara şi Proiectul de hotărâre privind aprobarea prelungirii duratei contractului de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție și furnizare a energiei termice
Facem următoarele precizări:
În anul 2006 Consiliul Local al Municipiului Timișoara a aprobat prin Hotarârea Consiliului Local  nr. 155/18.04.2006 delegarea gestiunii serviciului public de producere a energiei termice şi electrice, transport, distribuţie şi furnizare a energiei termice către Compania Locală de Termoficare "COLTERM" S.A. Timişoara prin încheierea unui contract de concesiune prin negociere directă.
Prin Hotarârea Consiliului Local nr. 216/30.05.2006 a fost aprobat contractul de concesiune prin negociere directă privind încredinţarea delegării gestiunii serviciului public de producere a energiei termice şi electrice, transport, distribuţie şi furnizare a energiei termice către Compania Locală de Termoficare "COLTERM" S.A.  Timişoara.
Ca urmare a celor două hotărâri aprobate de Consiliul Local al Muncipiului Timișoara  a fost încheiat contractul de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție  și furnizare a energiei termice.
Prin Hotarârea Consiliului Local nr. 68/23.02.2021 a fost aprobată prelungirea duratei Contractului de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție  și furnizare a energiei termice.
Drept urmare, Contractul de concesiune nr. 216/30.05.2006, așa cum a fost modificat prin Actul adițional nr. CDE2021-290/26.02.2021, a fost prelungit până în data de  30.08.2021.
În perioada de timp scursă de la prelungirea prin actul adițional nr. CDE2021-290/26.02.2021 a contractului de concesiune nr. 216/30.05.2006 au fost efectuate demersuri în vederea încheierii unui nou contract de delegare a gestiunii serviciului, inclusiv fără limitare au fost elaborate următoarele documente necesare pentru atribuirea unui nou contract de delegare a gestiunii serviciului public de alimentare cu energie termică: Studiul de oportunitate, Regulamentul serviciului public de alimentare cu energie termică din municipiul Timișoara, Caietul de sarcini al serviciului public de alimentare cu energie termică din Municipiul Timișoara, precum și proiectul Contractului de delegare a gestiunii serviciului public de alimentare cu energie termică din municipiul Timișoara. Complexitatea deosebită din punct de vedere juridic, tehnic și economic a întocmirii documentației aferente noului contract de delegare a gestiunii serviciului în contextul situației specifice existente cu privire la serviciul de alimentare cu energie termică la nivelul Municipiului Timișoara și a infrastructurii aferente serviciului necesită un volum mare de muncă. 
Studiul de oportunitate a fost elaborat pe baza documentelor și informațiilor existente la nivelul municipiului Timișoara, în conformitate cu dispozițiile legale în vigoare la data întocmirii acestuia.Regulamentul serviciului public de alimentare cu energie termică din municipiul Timișoara a fost elaborat în baza prevederilor Legii nr. 51/2006, corelate cu prevederile Ordinului nr. 91/2007 al președintelui Autorității Naționale de Reglementare pentru Serviciile Publice de Gospodărie Comunală pentru aprobarea Regulamentului-cadru al serviciului public de alimentare cu energie termică.De asemenea, în baza prevederilor Legii nr. 51/2006, coroborate cu prevederile Ordinului nr. 92/2007 al președintelui Autorității Naționale de Reglementare pentru Serviciile Publice de Gospodărie Comunală pentru aprobarea Caietului de sarcini-cadru al serviciului public de alimentare cu energie termică a fost elaborat Caietul de sarcini al serviciului public de alimentare cu energie termică din Municipiul Timișoara.Totodată, având în vedere prevederile art. 29 alin (11) din Legea nr. 51/2006 a fost elaborat proiectul Contractului de delegare a gestiunii serviciului public de alimentare cu energie termică din municipiul Timișoara.
În temeiul art. 52 alin. (2) din Legea nr. 51/2006, Municipiul Timișoara a depus spre avizare la Consiliul Concurenței, cu adresa nr. SC2021-21689/30.07.2021,  documentația aferentă încheierii unui nou contract de delegare a gestiunii serviciului public de alimentare cu energie termică din municipiul Timișoara. Documentația a fost înregistrată la Consiliul Concurenței sub nr. RG/8894/02.08.2021. 
Având în vedere că în data de 30.08.2021 va expira durata contractului de concesiune nr. 216/30.05.2006 precum și faptul că până în momentul actual Municipiul Timișoara nu a primit avizul de la Consiliul Concurenței cu privire la respectarea prevederilor specifice din domeniul concurenței și al ajutorului de stat, ținând cont și de faptul că serviciul de alimentare cu energie termică în sistem centralizat, este un serviciu de utilitate publică, are un caracter permanent şi regim de funcţionare continuu și răspunde unor cerinţe şi necesităţi de interes şi utilitate publică, considerăm necesară și oportună prelungirea contractului de concesiune nr. 216/30.05.2006 pentru o perioada de 90 de zile, până la data de 30.11.2021. 
Se estimează în mod rezonabil că durata prelungirii este adecvată în vederea finalizării procedurii de încheiere a noului contract de delegare a gestiunii serviciului. De altfel, durata prelungirii nici nu depășește durata maximă în care operatorul seriviciului are obligația de a asigura continuitatea serviciului public conform prevederilor art. 33 alin. (3) din Legea 51/2006. 
În măsura în care până la data de 30.11.2021 se finalizează procedura de atribuire a unui nou contract de delegare a gestiunii serviciului public de alimentare cu energie termică în sistem centralizat, contractul de concesiune nr. 216/30.05.2006 va înceta în mod automat de la data intrării în vigoare a noului contract de delegare a gestiunii serviciului de alimentare cu energie termică.
Contractul de concesiune nr. 216/30.05.2006 permite prelungirea duratei sale până la jumătate din durata sa inițială de 15 ani, prin acordul de voință al părților. 
De asemenea, prelungirea contractului de concesiune existent este permisă de prevederile legale relevante, cum ar fi, fără limitare:
· [bookmark: _Hlk80206458]Prevederile art. 7 alin. (1) lit. b) din Legea nr. 51/2006: “Organizarea și funcționarea serviciilor de utilități publice trebuie să asigure îndeplinirea obligațiilor de serviciu public definite potrivit următoarelor exigențe/cerințe fundamentale, și anume:
(...) 
b) continuitate din punct de vedere calitativ și cantitativ;”;
· Prevederile art. 32 alin (2) din Legea nr. 51/2006 privind serviciile comunitare de utilități publice: “În vederea încheierii contractelor de delegare a gestiunii, autorităţile administraţiei publice locale sau, după caz, asociaţiile de dezvoltare intercomunitară având ca scop serviciile de utilităţi publice vor asigura elaborarea şi vor aproba, în termen de 6 luni de la luarea deciziei privind delegarea gestiunii serviciilor ori de la primirea unei propuneri formulate de un investitor interesat, un studiu de oportunitate pentru fundamentarea şi stabilirea soluţiilor optime de delegare a gestiunii serviciilor, precum şi documentaţia de atribuire a contractului de delegare a gestiunii.”;
· Prevederile art. 33 alin (3) din Legea nr. 51/2006 privind serviciile comunitare de utilități publice: “Operatorii serviciilor de utilităţi publice aflaţi în oricare dintre situaţiile prevăzute la alin. (2) au obligaţia, la solicitarea autorităţilor administraţiei publice locale, de a asigura continuitatea furnizării/prestării serviciilor/activităţilor din sfera serviciilor de utilităţi publice până la data desemnării noului operator, dar nu mai mult de 90 de zile.”;
· Prevederile art. 33 alin (4) din Legea nr. 51/2006 privind serviciile comunitare de utilități publice (coroborate cu prevederile art. 23 alin. (1) lit. a) din Legea 51/2006): ”Furnizorii/Prestatorii serviciilor de utilităţi publice existenţi la data intrării în vigoare a prezentei legi îşi pot continua activitatea potrivit prevederilor:
a) hotărârilor de dare în administrare adoptate anterior intrării în vigoare a prezentei legi, dacă îşi desfăşoară activitatea în modalitatea gestiunii directe;
b) contractelor de concesiune/delegare a gestiunii valabil încheiate anterior intrării în vigoare a prezentei legi, până la expirarea acestora, dacă îşi desfăşoară activitatea în modalitatea gestiunii delegate.”
· [bookmark: _Hlk80206512]Prevederile art. 35 alin. (1) lit. a¹) și b) din Legea nr. 325/2006: “Operatorii serviciului au, în principal, următoarele obligații:
(...) 
a¹) să respecte prevederile contractului de delegare a gestiunii;
b) să asigure continuitatea serviciului public de alimentare cu energie termică;”. 
[bookmark: _GoBack]Având în vedere cele menționate anterior supunem dezbaterii și aprobării consiliului local proiectul de hotărâre privind prelungirea duratei Contractului de concesiune nr. 216/30.05.2006 pentru delegarea gestiunii serviciului public de producere a energiei termice și electrice, transport, distribuție  și furnizare a energiei termice până la data de 30.11.2021, contractul urmând a înceta automat în măsura în care până la data de 30.11.2021 va intra în vigoare un nou contract de delegare a gestiunii serviciului.

